โรงเรียนอินเตอร์ จะเข้าตลาดหุ้น
ก่อนหน้านี้ถ้ามีใครบอกว่า โรงเรียนอินเตอร์จะเข้าตลาดหุ้น หลายคนคงหัวเราะ แต่มาวันนี้ เรื่องนี้กำลังจะเกิดขึ้น แล้วมันเกิดขึ้นได้อย่างไร วันนี้ลงทุนแมนจะมาเล่าให้ฟัง
6 ก.ย. 2561

โรงเรียนอินเตอร์ จะเข้าตลาดหุ้น / โดย ลงทุนแมน
ก่อนหน้านี้ถ้ามีใครบอกว่า
โรงเรียนอินเตอร์จะเข้าตลาดหุ้น หลายคนคงหัวเราะ
แต่มาวันนี้ เรื่องนี้กำลังจะเกิดขึ้น
แล้วมันเกิดขึ้นได้อย่างไร วันนี้ลงทุนแมนจะมาเล่าให้ฟัง
โรงเรียนอินเตอร์ที่ว่านี้คือ Singapore International School of Bangkok (SISB) ก่อตั้งขึ้นเมื่อปี 2544
โดย SISB นั้นเป็นโรงเรียนนานาชาติแห่งแรกในประเทศไทย ที่นำเอาหลักสูตรของประเทศสิงคโปร์มาสอน เนื่องจากคุณภาพด้านการศึกษาของประเทศสิงคโปร์ที่หลายคนให้การยอมรับ
ตอนนี้ SISB อยู่ระหว่างยื่นหนังสือชี้ชวนให้แก่สำนักงานคณะกรรมการกำกับหลักทรัพย์และตลาดหลักทรัพย์ โดยเหตุผลของการเข้าตลาดหลักทรัพย์ก็เพื่อระดมทุนไปเป็นเงินทุนหมุนเวียนและชำระหนี้แก่สถาบันการเงิน
ปัจจุบัน SISB มีโรงเรียนในเครือที่เปิดสอนแล้วทั้งหมด 5 แห่ง ประกอบไปด้วย โรงเรียนนานาชาติสิงคโปร์กรุงเทพ สาขาประชาอุทิศ, สาขาเอกมัย, สาขาสุวรรณภูมิ, สาขาเชียงใหม่ และ สาขาธนบุรี
รายได้และกำไรของ บริษัท เอสไอเอสบี จำกัด (มหาชน) เป็นอย่างไร
ปี 2558 รายได้ 544 ล้านบาท กำไร 77 ล้านบาท
ปี 2559 รายได้ 623 ล้านบาท กำไร 85 ล้านบาท
ปี 2560 รายได้ 785 ล้านบาท กำไร 60 ล้านบาท
กำไรปี 2560 ที่ลดลงนั้นเกิดจากการที่บริษัทกำลังอยู่ระหว่างลงทุนเพื่อขยายธุรกิจ ทำให้มีค่าใช้จ่ายในการจ้างพนักงานและค่าเสื่อมราคาที่เพิ่มขึ้น
ดูจากรายได้แล้ว หลายคนก็คงเห็นว่า ธุรกิจนี้เติบโตได้ดีในช่วงที่ผ่านมา
แต่สิ่งหนึ่งที่ถือว่าท้าทายกับธุรกิจการศึกษาในสมัยนี้คือ จำนวนเด็กที่จะเข้าไปเรียนซึ่งมีแนวโน้มลดลง
อย่างที่หลายคนรู้ ทุกวันนี้สังคมไทยเป็นสังคมครอบครัวขนาดเล็กซึ่งมีลูกน้อย เพราะคนไทยแต่งงานกันช้าลง หรืออยู่เป็นโสดมากขึ้น ทำให้อัตราการเกิดของประชากรไทยมีแนวโน้มลดลงอย่างต่อเนื่อง
ลองมาดูอัตราการให้กำเนิดบุตรของผู้หญิงไทยตั้งแต่ปี 2538-2558
ปี 2538 ผู้หญิงไทย 1 คน ให้กำเนิดบุตรเฉลี่ย 1.87 คน
ปี 2548 ผู้หญิงไทย 1 คน ให้กำเนิดบุตรเฉลี่ย 1.65 คน
ปี 2558 ผู้หญิงไทย 1 คน ให้กำเนิดบุตรเฉลี่ย 1.50 คน
แต่ในขณะเดียวกันจำนวนโรงเรียนนานาชาติในประเทศไทยก็มีแนวโน้มเพิ่มขึ้น
ปี 2557 จำนวนโรงเรียนนานาชาติ 154 แห่ง
ปี 2558 จำนวนโรงเรียนนานาชาติ 161 แห่ง
ปี 2559 จำนวนโรงเรียนนานาชาติ 175 แห่ง
จึงส่งผลให้การแข่งขันในธุรกิจนี้เพิ่มสูงขึ้นอย่างหลีกเลี่ยงไม่ได้
อย่างไรก็ตาม ท่ามกลางสิ่งที่ท้าทายเหล่านี้ ก็ยังพอมีเรื่องดีๆ ให้แก่โรงเรียนนานาชาติอยู่บ้าง เนื่องจากในช่วงหลายปีที่ผ่านมาจำนวนชาวต่างชาติผู้มีทักษะและรายได้สูงที่เข้ามาทำงานในประเทศไทยแบบถูกกฎหมาย ได้เพิ่มขึ้นอย่างต่อเนื่องจาก 99,000 คน ในปี 2554 มาอยู่ที่ 150,000 คน ในปี 2560
ซึ่งคนเหล่านั้นก็มักจะส่งลูกเรียนโรงเรียนนานาชาติ ดังนั้น นักเรียนต่างชาติก็ถือว่าเป็นกลุ่มเป้าหมายของธุรกิจโรงเรียนนานาชาติเช่นกัน
จากรายได้ของ SISB จำนวน 785 ล้านบาท ถ้านำมาหารจำนวนนักเรียนทั้งหมดของ SISB ในปัจจุบันที่ 2,274 คน หมายความว่า ค่าเทอมในแต่ละปีของ SISB เฉลี่ยจะตกคนละประมาณ 345,000 บาท ซึ่งก็ใกล้เคียงกับค่าเทอมในปี 2560-2561 ของ SISB ที่อยู่ระหว่าง 304,500 – 589,500 บาท
เรื่องที่น่าสนใจคือ ถ้าใช้เวลาส่งลูกเรียนที่นี่ 15 ปี ตั้งแต่อนุบาล 1 จนจบ ม.6 จะต้องจ่ายค่าเทอมประมาณ 4-8 ล้านบาทเลยทีเดียว และถ้าค่าเทอมขึ้นก็คงต้องจ่ายมากกว่านี้
แต่ถ้าถามว่าค่าเทอมของ SISB แพงหรือไม่ คงต้องตอบว่าไม่ เพราะมีโรงเรียนนานาชาติหลายแห่งที่ค่าเทอมแพงกว่า เช่น
Shrewsbury International School มีค่าเทอมในแต่ละปีอยู่ระหว่าง 552,900 – 993,300 บาท
NIST International School มีค่าเทอมในแต่ละปีอยู่ระหว่าง 515,600 – 937,900 บาท
Harrow International School มีค่าเทอมในแต่ละปีอยู่ระหว่าง 484,900 – 934,900 บาท
ซึ่งถ้าเรียนโรงเรียนเหล่านี้ก็ต้องเตรียมเงินไม่ต่ำกว่า 7-15 ล้านบาท
ปิดท้ายด้วยคำถามคือ
เมื่อโรงเรียนนานาชาติอย่าง SISB เข้าตลาดหุ้นแล้วประสบความสำเร็จ
ในอนาคตจะมีโรงเรียนนานาชาติอื่นๆ ตามมาอีกหรือไม่
นับว่าเป็นอีกกลุ่มธุรกิจที่น่าจับตาสำหรับประเทศไทยในอนาคต..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่
iOS: 
Android: 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
[9586].